|  |
| --- |
| 1. számú napirend |

**előterjesztés**

**Budapest Főváros II. Kerületi Önkormányzat**

**Településüzemeltetési, Környezetvédelmi és Közbiztonsági** **Bizottság**

**2024. november 25- i rendes ülésére**

**Tárgy**: A Településüzemeltetési, Környezetvédelmi és Közbiztonsági Bizottság 2024. évi önkormányzati választási eredményeinek megfelelően módosított ügyrend elfogadása

**Előterjesztő**:

Besenyei Zsófia bizottsági elnök

**Készítette**:

Varga Ferdinándné bizottsági ügyintéző

A napirend tárgyalása zárt ülést nem igényel

**Tisztelt Településüzemeltetési, Környezetvédelmi és Közbiztonsági** **Bizottság!**

Budapest Főváros II. Kerületi Önkormányzat Képviselő-testületének az Önkormányzat Szervezeti és Működési Szabályzatáról szóló 13/1992. (VII. 1.) önkormányzati rendelete (továbbiakban: SZMSZ) 54. § (4) bekezdésében kapott felhatalmazás alapján a bizottságok belső működési szabályaikat a jogszabályok keretei között saját ügyrendjükben maguk határozzák meg.

A 2024. évi választás eredményeként, az újonnan megalakult Képviselő-testület bizottságai tekintetében, mivel a tagok személyében változás történt, a Településüzemeltetési, Környezetvédelmi és Közbiztonsági Bizottság ügyrendjének módosítása szükséges.

A fentiek alapján kérem a Tisztelt Bizottságot, hozza meg határozatát a Bizottság ügyrendjének módosításáról.

**Határozati javaslat:**

A Budapest Főváros II. Kerületi Önkormányzat Településüzemeltetési, Környezetvédelmi és

Közbiztonsági Bizottsága a Budapest Főváros II. Kerületi Önkormányzat Képviselő-testületének az

Önkormányzat Szervezeti és Működési Szabályzatáról szóló 13/1992. (VII. 1.)

önkormányzati rendelet 54. § (4) bekezdésében kapott felhatalmazás alapján a jelen határozat

mellékletében szereplő ügyrendet **elfogadja.**

**Felelős:** Bizottsági elnök

**Határidő:** azonnal

Budapest, 2024. november 13. dr. Szalai Tibor

jegyző megbízásából

Besenyei Zsófia

bizottsági elnök

**BUDAPEST FŐVÁROS II. KERÜLETI ÖNKORMÁNYZAT  
TELEPÜLÉSÜZEMELTETÉSI, KÖRNYEZETVÉDELMI ÉS KÖZBIZTONSÁGI BIZOTTSÁGÁNAK ÜGYRENDJE**

**Elfogadva a Településüzemeltetési, Környezetvédelmi és Közbiztonsági Bizottság ( /2024. (XI.25.) határozatával**

A Budapest Főváros II. Kerületi Önkormányzat Településüzemeltetési, Környezetvédelmi és Közbiztonsági Bizottságaa Budapest Főváros II. kerületi Önkormányzat Képviselőtestületének az Önkormányzat Szervezeti és Működési Szabályzatáról szóló 13/1992. (VII. 1.) sz., módosított önkormányzati rendelet 54. § (4) bekezdésében kapott felhatalmazás alapján az alábbi Ügyrendet alkotja meg:

**I. A BIZOTTSÁG ELNEVEZÉSE, TAGJAI**

**1. §**

(1) A bizottság hivatalos megnevezése: ***Településüzemeltetési, Környezetvédelmi és Közbiztonsági Bizottság*** (a továbbiakban: Bizottság).

(2) A Bizottság székhelye: 1024 Budapest II., Mechwart liget 1.

(3) A Bizottság tagjait és elnökét a képviselőtestület választja meg. A Bizottság tagjainak névsorát az *1. számú melléklet* tartalmazza.

**II. A BIZOTTSÁG MŰKÖDÉSÉNEK ÁLTALÁNOS SZABÁLYAI**

**2. §**

(1) A Bizottság üléseit szükség szerint, legalább havonta tartja. A rendes ülésre – a testületi ülés és a többi bizottság munkarendjével egyeztetett módon – kerül sor. Rendkívüli ülést a Bizottság szükség szerint tart.

(2) A bizottsági ülések helyszíne rendszerint a Polgármesteri Hivatal.

**3. §**

(1) A Bizottság üléseit rendesen az elnök, rendkívüli esetben a polgármester, vagy az alpolgármesterek hívják össze.

(2) Rendkívüli ülést kell összehívni

a) a képviselőtestület, vagy a Bizottság határozatára,

b) a polgármester, vagy az alpolgármesterek indítványára,

c) abban az esetben, ha azt a Bizottság legalább három tagja írásban kezdeményezi.

(3) A rendes ülést az elnök írásos meghívóval (e-mail, levél) hívja össze. A meghívót a napirendek megjelölésével és a napirendekhez kapcsolódó írásos előterjesztésekkel úgy kell kézbesíteni, hogy azt a Bizottság tagjai és a meghívottak legalább 3 munkanappal az ülés előtt, e-mail útján kézhez kapják. Azon napirendek írásos anyagát, amelyet a Bizottság tagjai korábban már megkaptak, nem kell ismételten kiküldeni, de a meghívóban utalni kell arra, hogy mikor küldték meg azokat.

(4) A hitelesített jegyzőkönyv elektronikusan közzétételre kerül az Önkormányzat weboldalán.

(5) A rendkívüli ülést a kezdeményezéstől számított 5 munkanapon belül, lehetőség szerint írásos meghívó email útján történő kézbesítésével kell összehívni. Ebben az esetben az írásos előterjesztések mellékelésétől el lehet tekinteni.

(6) Az ülésre a Bizottság tagjain kívül — tanácskozási joggal — a következőket kell meghívni:

a) a polgármestert,

b) az alpolgármestereket,

c) a jegyzőt,

d) a főépítészt,

e) a Hatósági Igazgató- Aljegyzőt,

f) a Városüzemeltetési Igazgatót,

g) a Műszaki Osztály vezetőjét,

h) a Környezetvédelmi Osztály vezetőjét,

i) a Pesthidegkúti Városrészi Önkormányzat vezetőjét, ha a Bizottság a részönkormányzatot érintő napirendet tárgyal,

j) a kisebbségi önkormányzatok elnökét, ha a Bizottság a kisebbségeket érintő napirendet tárgyal,

k) az egyes napirendek előterjesztőit,

l) mindazokat, akiknek meghívását az elnök az egyes napirendek megtárgyalásához indokoltnak tartja.

(7) A képviselőtestület tagjai tanácskozási joggal vehetnek részt a Bizottság ülésein.

**4. §**

(1) A Bizottság ülései nyilvánosak. A bizottsági ülésen, a bizottsági tagokon és a 3. § (6) bekezdésében felsorolt meghívottakon kívül személyesen résztvevők felszólalási jogáról a bizottsági tagok döntenek.

(2) Zárt ülést kell elrendelni személyi ügy tárgyalásakor abban az esetben, ha az érintett nem egyezik bele a nyilvános tárgyalásba, továbbá önkormányzati hatósági, összeférhetetlenségi, kitüntetési ügyekben.

(3) Zárt ülés rendelhető el, ha a nyilvános tárgyalás üzleti érdeket sértene:

a) ha a Bizottság az önkormányzat vagyonával kapcsolatos döntést hoz,

b) pályázattal kapcsolatos ügy tárgyalása esetén.

(4) A Bizottság tagjai a tudomásukra jutott szolgálati és hivatali titkot kötelesek megőrizni.

**5. §**

(1) A Bizottság ülésének napirendjére javaslatot az ülés napját megelőző 5 munkanappal korábban lehet az elnökhöz benyújtani. Napirendre javaslatot tehet

a) a Bizottság bármely tagja,

b) a polgármester,

c) az alpolgármesterek,

d) képviselő

e) a jegyző, illetve a jegyző képviseletében eljárva a Polgármesteri Hivatalnak a Bizottság feladat- és hatáskörét érintő feladatot ellátó osztályai.

(2) A Bizottság elnöke a beérkezett javaslatok alapján írásban javaslatot tesz az ülés napirendjére. Egyúttal tájékoztatja a Bizottság tagjait valamennyi beérkezett javaslatról.

(3) A polgármester, az alpolgármester, vagy a Bizottság 3 tagja által írásban javasolt napirendet az elnök köteles az előzetes napirendi pontok sorába felvenni.

(4) Az (1)-(3) bekezdésben foglaltak figyelembevételével a Bizottság egyszerű szótöbbséggel határoz az ülés napirendjéről.

(5) Bármely bizottsági tag, illetve az előterjesztő javasolhatja a napirend elnapolását vagy a napirendről való levételét. A javaslatról a Bizottság vita nélkül, egyszerű szótöbbséggel dönt.

(6) Csak minősített többséggel vehető napirendre az az indítvány, mely ugyanazon ülésen egyszer már visszavonásra került.

(7) Napirendi javaslatot, illetve előterjesztést írásban kell benyújtani. Ettől eltérést a Bizottság egyszerű többséggel engedélyezhet.

**6. §**

(1) A Bizottság üléseit a Bizottság elnöke, mint levezető elnök vezeti. A Bizottság elnökének akadályoztatása esetén a levezető elnöki feladatokat a Bizottság alelnöke látja el. Az ülést levezető elnök munkáját a Polgármesteri Hivatal munkatársa a bizottsági titkár segíti.

(2) A levezető elnök megnyitja és berekeszti a Bizottság üléseit. Megállapítja az ülés összehívásának szabályszerű voltát, a jelenlévők létszámát és az ülés határozatképességét.

(3) A tanácskozás rendjének megtartása érdekében a levezető elnök a tárgytól eltérő vagy ugyanazon érveket megismétlő felszólalót figyelmezteti, ismétlődő esetben megvonja tőle a szót. Rendre utasítja azt a képviselőt, aki a Bizottság tekintélyét sértő kifejezést használ.

(4) A napirendek tárgyalása során a levezető elnök meghatározza a hozzászólások sorrendjét és szót ad a hozzászólásra jelentkezőknek. A napirend tárgyalása során elsőként az adott napirendi pont előadóját illeti meg a szó. A napirend előadóját a vita lezárását követően a zárszó joga is megilleti.

**7. §**

(1) Az ülésen a következő felszólalásokra kerülhet sor: felszólalás ügyrendi kérdésben, napirendhez kapcsolódó felszólalás, kérdés.

(2) Ügyrendi kérdésben a Bizottság tagjai bármikor szót kérhetnek. Az ügyrendi javaslatokról a Bizottság vita nélkül határoz.

(3) Ha a napirendhez több felszólaló nincs, a levezető elnök a vitát lezárja. A vita lezárását bármelyik képviselő javasolhatja, e kérdésben a Bizottság vita nélkül határoz. Ez utóbbi esetben is szót kell adni a javaslat elhangzásáig hozzászólásra jelentkezetteknek

(4) A benyújtott indítványok alapján a levezető elnök szavazásra bocsátja az egyes határozati javaslatokat. Ezt követően megállapítja a szavazás eredményét és gondoskodik a határozat jegyzőkönyvben való rögzítéséről. A szavazás eredménye tekintetében az "igen", "nem", "tartózkodom" szavazatok összesített száma irányadó.

**III. A HATÁROZATKÉPESSÉG ÉS A DÖNTÉSHOZATAL SZABÁLYAI**

**8 §**

(1) A Bizottság akkor határozatképes, ha az ülésen a bizottsági tagok több mint fele jelen van. Ha az ülés kezdetekor a levezető elnök megállapítja a határozatképtelenséget, akkor az ülést nem nyitja meg; ha az ülés folyamán bármikor határozatképtelenséget állapít meg, akkor az ülést bezárja, vagy elnapolja.

(2) A bizottsági döntés elfogadásához a jelen lévő bizottsági tagok több mint felének „igen” szavazata szükséges. Minősített többségű döntéshozatalhoz a Bizottság tagjainak több mint felének „igen” szavazatára van szükség.

**9. §**

(1) A bizottsági döntéshozatalból kizárható az, akit, vagy akinek hozzátartozóját személyesen érinti az ügy. A személyes érintettséget az érintett köteles bejelenteni.

(2) A kizárásról a Bizottság tagja esetén a Bizottság, az elnök esetében a polgármester dönt.

**10. §**

(1) A polgármester felfüggesztheti a Bizottság döntésének végrehajtását, ha az ellentétes a képviselőtestület határozatával, vagy sérti az önkormányzat érdekeit. A felfüggesztett döntés további sorsáról a képviselőtestület határoz.

**IV. A BIZOTTSÁG FELADATAI ÉS HATÁSKÖRE**

**11. §**

(1) A Bizottság előkészíti a képviselőtestület döntéseit, szervezi és előkészíti a döntések végrehajtását.

(2) A Bizottság általános feladat- és hatásköre különösen:

a) ellenőrzi a képviselőtestület hivatalának a képviselő-testület döntéseinek előkészítésére és végrehajtására irányuló munkáját;

b) kezdeményezi a polgármester, az alpolgármesterek, a jegyző intézkedését, ha a hivatal a tevékenységében eltér a Képviselő-testület álláspontjától és céljaitól;

c) kezdeményezi a polgármester, vagy az alpolgármester intézkedését, ha önkormányzati érdek sérülését, illetve a szükséges intézkedések elmulasztását észleli;

d) előkészíti azokat az előterjesztéseket, amelyeket számára a képviselőtestület meghatároz;

e) állást foglal azokkal az előterjesztésekkel kapcsolatosan, amelyeknél erre a képviselőtestület igényt tart;

f) gyakorolja azokat a hatásköröket, amelyeket a képviselőtestület a számára határozatban, vagy rendeletben megállapít.

(3) A Bizottság feladat- és hatáskörét Budapest Főváros II. kerületi Önkormányzat Képviselőtestületének az Önkormányzat Szervezeti és Működési Szabályzatáról szóló 13/1992. (VII. 1.) önkormányzati rendeletének 11. melléklete tartalmazza.

**12. §**

A bizottságok közti hatásköri összeütközés esetén az ügyben a képviselőtestület határoz.

**V. A BIZOTTSÁG MUNKÁJÁNAK DOKUMENTÁLÁSA**

**13. §**

(1) A Bizottság üléséről jegyzőkönyvet kell készíteni. A jegyzőkönyvnek tartalmaznia kell az ülés helyét, a megjelentek névsorát, a tárgyalt napirendi pontokat, az elfogadott határozatokat, azok felelősét és határidejét, valamint a szavazás számszerű eredményét. A Bizottság tagjainak kérésére a különvéleményt, vagy kisebbségi véleményt is jegyzőkönyvbe kell venni.

(2) A jegyzőkönyvet a Bizottság elnöke és egy, a Bizottság ülésén megválasztott jegyzőkönyv-hitelesítő írja alá.

(3) A Bizottság határozatait tartalmazó jegyzőkönyvkivonatot 3 munkanapon belül, a Bizottság ülésének jegyzőkönyvét 8 munkanapon belül kell elkészíteni. A jegyzőkönyv elkészíttetéséről és hitelesítéséről a Bizottság elnöke a Polgármesteri Hivatal szervezetén keresztül köteles gondoskodni.

**14. §**

A Bizottság üléséről készült (meghívó, jelenléti ív, előterjesztések, jegyzőkönyv) az ülést követő 15 napon belül fel kell terjeszteni a Budapest Főváros Kormányhivatala részére.

**15. §**

(1) A Bizottsághoz beküldött iratokat, valamint a Bizottság működése során keletkező dokumentumokat a Bizottság irattárában kell elhelyezni.

(2) A Bizottság működésének ügyviteli feladatait a Polgármesteri Hivatal szervezete, bizottsági titkár útján látja el. Ennek keretében

a) tárolja és kezeli a bizottság irattárát,

b) a Bizottság elnökével együttműködve előkészíti a Bizottság üléseit,

c) gondoskodik a bizottsági ülések jegyzőkönyvének vezetéséről és a határozatok hangfelvételen történő rögzítéséről,

d) megfelelő leírói kapacitást nyújt a Bizottság munkájához,

e) továbbítja az illetékesekhez a Bizottság működése során keletkező iratokat.

**16. §**

A Bizottság bármely tagjának kezdeményezésére a Polgármesteri Hivatal a jegyző közvetítésével köteles a Bizottság feladatkörébe tartozó kérdésekben munkaanyagot és előterjesztést készíteni, illetve adatokat szolgáltatni.

**VI. A BIZOTTSÁG KÉPVISELETE**

**17. §**

(1) Harmadik féllel szemben a Bizottságot az elnök, vagy az általa meghatalmazott bizottsági tag képviseli.

(2) Az elnök képviseleti jogkörében tett nyilatkozata csak a Bizottsággal egyetértésben kialakított véleményt tartalmazhatja. Nem egyhangú bizottsági határozat esetén köteles a kisebbségi véleményre is utalni.

**VII. ZÁRÓ RENDELKEZÉSEK**

**18. §**

Jelen szabályzat 2024. november 25-én lép hatályba.

Budapest, 2024. november 14.

Besenyei Zsófia

bizottsági elnök

*1. számú melléklet*

*a Településüzemeltetési, és Környezetvédelmi és Közbiztonsági Bizottság Ügyrendjéhez*

**A Bizottság tagjainak névsora**

**Bizottság elnöke:** Besenyei Zsófia

**Bizottság alelnöke:** Majoros András

**Bizottság tagjai:** Ernyey László képviselő

Fodor Fanni képviselő

Gál Andrea képviselő

Bálványkövi István (nem képviselő)

Gárdonyi Ágnes (nem képviselő)

Páll András (nem képviselő)

Rácz Tamás (nem képviselő)

Az Ügyrend elfogadva a TKKB /2024 (XI. 25.) határozatával.